Morrison Hotel

Ιστορία του δίσκου

Οι Doors επέστρεψαν στον ήχο με τον οποίο καθιερώθηκαν με το "Morrison Hotel", μετά τον πειραματισμό του "The Soft Parade". Το άλμπουμ αποτελείται από μία μίξη των μπλουζ με χαρντ ροκ και επανέφερε το συγκρότημα στις θετικές κριτικές ανάμεσα στους οπαδούς του αλλά και τα Μέσα Μαζικής Ενημέρωσης. Ο Τζιμ Μόρισον έγινε και πάλι ο βασικός συνθέτης και στιχουργός των Doors, γράφοντας ή συνυπογράφοντας όλα τα κομμάτια του άλμπουμ.
Το "Morrison Hotel" σκαρφάλωσε στην τέταρτη θέση του Billboard στις Ηνωμένες Πολιτείες και την τρίτη θέση στον Καναδά, ενώ έχει βραβευθεί ως πλατινένιο και στις δύο χώρες. Επίσης, έγινε ο δίσκος τους που έφθασε στην υψηλότερη θέση στα βρετανικά τσαρτ, σκαρφαλώνοντας στο # 12. Οι κριτικές ήταν ιδιαίτερα θετικές, με το "Allmusic" να του δίνει 4,5 αστέρια, το "Sputnik Music" μέσο όρο βαθμολογιών 4,1 με άριστα το 5 και το "Rolling Stone" την άριστη βαθμολογία των πέντε αστεριών.
Η επιτυχία του δίσκου ήρθε χωρίς να συνοδεύεται από κάποιο πολύ επιτυχημένο σινγκλ, αφού το "You Make Me Real" έφθασε μόλις στο # 50 των αμερικάνικων τσαρτ.
Η φωτογραφία του εξωφύλλου τραβήχτηκε στην οδό 1246 South Hope του Λος Άντζελες. Το συγκρότημα είχε ζητήσει από τους ιδιοκτήτες αν θα μπορούσαν να φωτογραφηθούν μέσα στο ξενοδοχείο και μετά την αρνητική απάντηση που πήραν, μπήκαν μέσα όταν δεν το πρόσεξε κανείς και τράβηξαν τη φωτογραφία.

Ανάλυση τραγουδιών

Το άλμπουμ ξεκινάει με το "Roadhouse Blues", το οποίο δημιουργήθηκε μετά από πρόβες που έκανε το συγκρότημα ενώ ο Μόρισον ήταν μεθυσμένος. Εμπνεύστηκε τον αρχικό στίχο "Keep your eyes on the road, your hands up on the wheel" όταν πήγαινε σε ένα επαρχιακό ξενοδοχείο με την κοπέλα του, Πάμελα Κούρσον.
Ακολουθεί το "Waiting for the Sun" το οποίο δεν είχε συμπεριληφθεί στο ομώνυμο άλμπουμ του 1968. Οι στίχοι του μιλάνε την επιδίωξη του αμερικάνικου ονείρου, το οποίο δεν έρχεται ποτέ.
To "You Make Me Real" αναφέρεται στην ερωτική επιθυμία του Τζιμ Μόρισον για τη σύντροφο του, πιθανόν για την Πάμελα Κούρσον.
Τέταρτο τραγούδι του άλμπουμ είναι το "Peace Frog" του οποίου το ριφ δημιουργήθηκε από τον Ρόμπι Κρίγκερ και οι στίχοι του προήλθαν από δύο ποιήματα του Μόρισον. Οι στίχοι που μιλούν για Ινδιάνους, αναφέρονται σε ένα αυτοκινητιστικό δυστύχημα στο οποίο είχε βρεθεί η οικογένεια του Μόρισον όταν παιδί, κατά το οποίο μία οικογένεια Ινδιάνων πέρασε το δρόμο, σκηνή η οποία σημάδεψε τον Μόρισον ο οποίος πίστευε ότι τα πνεύματα τους κατέλαβαν ένα μέρος της ψυχής του.
Ακολουθεί το "Blue Sunday" το οποίο συνδέεται με το "Peace Frog". Το συγκεκριμένο κομμάτι γράφτηκε το 1965 στην πρώιμη εποχή των Doors και το ηχογράφησαν και πάλι θέλοντας να επιστρέψουν στον αρχικό τους ήχο.
Το "Ship of Fools" είναι μεταφορά για τη χρήση ναρκωτικών, με τους στίχους να παρουσιάζουν μία ζοφερή εικόνα του κόσμου ο οποίος οδεύει προς την καταστροφή.
Ακολουθεί το "Land Ho!", του οποίου ο τίτλος είναι μία έκφραση την οποία χρησιμοποιούν όταν βλέπουν στεριά μετά από ένα μεγάλο διάστημα πλεύσης στον ωκεανό. Οι στίχοι αναφέρονται στην αναζήτηση της αλήθειας.
Το "The Spy" αναφέρεται στην παρακολούθηση μιας γυναίκας από τον Μόρισον με σκοπό να καταλάβει τις επιθυμίες της για να μπορέσει να την πλησιάσει. Παρ' όλα αυτά, η επιδίωξη του είναι επιφανειακή και αποσκοπεί στο σεξ.
Ακολουθεί το "Queen of the Highway", του οποίου τους στίχους έγραψε ο Μόρισον για τη σχέση του με την Κούρσον και η μουσική προήλθε από τη συνεργασία του με τον Κρίγκερ.
Το "Indian Summer" ήταν ένα από τα πρώτα τραγούδια που ηχογράφησαν οι Doors και είναι εμπνευσμένο από το προαναφερθέν αυτοκινητιστικό δυστύχημα. Το συγκεκριμένο κομμάτι δεν παίχτηκε ποτέ ζωντανά από το συγκρότημα αφού θα ερχόταν ηχητικά σε αντιπαράθεση με το "The End".
Το άλμπουμ κλείνει με το "Maggie McGill", το οποίο μιλάει για μία ιερόδουλη στην αμερικάνικη δύση. Το συγκρότημα είχε ξεκινήσει τη σύνθεση του τραγουδιού αυτού το 1967 μετά από μία συναυλία στο πανεπιστήμιο του Μίσιγκαν.

Τραγούδια

1. Roadhouse Blues (Morrison, Krieger, Manzarek, Densmore) - 4:03

2. Waiting for the Sun (Morrison, Krieger, Manzarek, Densmore) - 3:58

3. You Make Me Real (Morrison, Krieger, Manzarek, Densmore) - 2:53

4. Peace Frog (Morrison, Krieger, Manzarek, Densmore) - 2:51

5. Blue Sunday (Morrison, Krieger, Manzarek, Densmore) - 2:13

6. Ship of Fools (Morrison, Krieger, Manzarek, Densmore) - 3:08

7. Land Ho! (Morrison, Krieger, Manzarek, Densmore) - 4:10

8. The Spy (Morrison, Krieger, Manzarek, Densmore) - 4:17

9. Queen of the Highway (Morrison, Krieger, Manzarek, Densmore) - 2:47

10. Indian Summer (Morrison, Krieger, Manzarek, Densmore) - 2:36

11. Maggie McGill (Morrison, Krieger, Manzarek, Densmore) - 4:23